Pēc projektu iesniegumu izvērtēšanas atbilstoši noteiktajiem kritērijiem izveido projektu sarakstu, sarindojot projektu iesniegumus pēc iegūto punktu skaita, un sagatavo atzinumus, kurus paraksta vietējās rīcības grupas paraksttiesīga amatpersona. Ja vietējā rīcības grupa sniedz negatīvu atzinumu, tā norāda pamatotu noraidīšanas iemeslu. Pozitīvu atzinumu par projekta atbilstību VRG biedrības „Partnerība „Daugavkrasts”” teritorijas sabiedrības virzītas vietējās attīstības stratēģijai vietējā rīcības grupa sniedz par tiem projektiem, kuri ir ieguvuši katrā Rīcība noteikto minimālo punktu skaitu, lai projekta gala vērtējums tiktu atzīts kā “pozitīvs”. Projektu sarakstu un projektu atzinumus kopā ar projektu iesniegumiem un tiem pievienotajiem dokumentiem mēneša laikā pēc projektu iesniegumu pieņemšanas termiņa beigām vietējā rīcības grupa iesniedz Lauku atbalsta dienesta reģionālajā lauksaimniecības pārvaldē. Projektu iesniegumi, par kuriem vietējā rīcības grupa ir devusi negatīvu atzinumu, ir uzskatāmi par neatbilstošiem publiskā finansējuma saņemšanas nosacījumam, un Lauku atbalsta dienests administratīvo un pārējo atbalsta saņemšanas nosacījumu pārbaudi neveic.

- 4.4. sabiedrības virzītas vietējās attīstības stratēģijas īstenošanas uzraudzības un novērtēšanas procedūra

VRG biedrības „Partnerība „Daugavkrasts”” īstenošanas gaitu uzraudzīs un novērtēs VRG biedrības „Partnerība „Daugavkrasts”” ievēlēta Lauku attīstības padome (biedrības pārstāvju lēmējinstitūcija), kura izveidota, ievērojot partnerības principu – katrs sektors: komercdarbība, valsts un pašvaldības iestādes un NVO to atbalsta struktūru speciālisti un NVO pārstāvji – padomē tiek pārstāvēts vienlīdzīgās proporcijās. Padome, balstoties uz biedrības „Partnerība „Daugavkrasts”” izstrādāto SVVA stratēģiju un tās īstenošanai piesaistītajiem resursiem, ELFLA ietvaros izskata un izvērtē iesniegtos projektu pieteikumus, un pieņem lēmumus par pieteikumu apstiprināšanu vai par atteikumu piešķirt finansējumu projektu īstenošanai. Padome nodrošina resursu fonda izlietojuma monitoringu un sastāda ziņojumu par ELFLA finansējuma izlietojumu un sasniegtajiem rezultātiem. VRG „Partnerība „Daugavkrasts”” veic vietējās attīstības stratēģijas uzraudzību un novērtēšanu, uzraudzības un novērtēšanas pasākumi tiek veikti atbilstoši rīcības plāna īstenošanai paredzētajām projektu iesniegumu kārtām. Pēc atbalstīto projektu saraksta apstiprināšanas katrā kārtā VRG veic stratēģijas īstenošanas uzraudzības un novērtēšanas procedūru, katrā nākamajā kārtā ņemot vērā arī iepriekšējās kārtas kvantitatīvos un kvalitatīvos rādītājus. Atbilstoši konstatētajām neatbilstībām vai problēmām, VRG padome pieņem lēmumu par izmaiņu izdarīšanu SVVA stratēģijas rīcības plānā vai stratēģijā, vai citu pasākumu veikšanu, kas izriet no konstatēto neatbilstību/ problēmu rakstura. Padome ir atbildīga par ikgadēju attīstības stratēģijas īstenošanas gada pārskata sagatavošanu (un iesniegšanu izskatīšanai, novērtēšanai fondam (Lauku atbalsta dienestam, ja nepieciešams), kā arī par nepieciešamo izmaiņu veikšanu. Izvērtējuma rezultāti tiek izmantoti VRG turpmākās darbības kvalitātes uzlabošanā. Lai veicinātu VRG darbības teritorijas iedzīvotāju iesaistīšanas un aktivitātes pakāpes paaugstināšanos attīstības stratēģijas īstenošanai un turpmākai pilnveidošanai, apstiprinātā stratēģija tiks ievietota mājas lapā www.daugavkrasts.lv. Tādejādi tiks sniegta iespēja ikvienam interesentam izskatīt dokumentu. Katras kārtas sludinājumā tiek norādīts, kur stratēģija publicēta un pieejama ikvienam.